
                Na rubu maloga sela, skrivenog  između brežuljaka i dolina, gdje sunčeva svjetlost lagano probija  kroz gusti zeleni krov krošnji, baš tu ispod grana koje su bile dugačke kao prsti starog mudraca, bilo je sagrađeno nekoliko kućica. Jedna se isticala. Njena oštećena drvena fasada nosila je oznake vremena, s izblijedjelim bojama koje su nekad sijale kao zvijezde kad se spusti tamna noć, gdje su krovne grede bile prekrivene mahovinom i starim lišćem, eh u njoj, baš u njoj, sam živio ja. Ja!
        I dan danas svi me se sjećaju kao Zuluma, Zulum Taban, neću vam još reći zašto, saznat ćete kroz ovu priču. Zajedno sa majkom i ocem živio sam u toj kući.Iako je kuća izgledala mračno i tajanstveno izvana, unutrašnjost je bila ispunjena toplinom porodičnog ognjišta.Otac bi svako jutro palio staru drvenu peć u dnevnoj sobi, čiji bi plamen obasjavao prostoriju poput zvjezdane svjetlosti, dok bi majka pripremala moju najdražu pitu razljevušu, a ja bih uvijek stajao u ćošku kuhinje i čekao da osjetim miris koji je bio znak da je vrijeme da sjedemo za sofru. Uprkos ogromnoj ljubavi koju su mi pružali još od vajkada kad sam bio dijete, uvijek su sumnjali u moje sposobnosti. Bio sam dječak pun energije i mašte, koji je uvijek tražio avanturu izvan starih zidova kuće. Bez obzira koliko bih se nekad trudio da impresioniram svoje roditelje, često bih nailazio na njihovu sumnjičavost i nedostatak vjere u mene. Otac je godinama naporno  radio kako bi pružio približno dobar život našoj porodici. Dan za danom, izlazio bi iz naše kuće rano ujutro, vraćajući se tek kasno uvečer nakon dugog radnog dana. Njegov trud osigurao je krov nad našim glavama. Međutim  jednog dana neočekivana nesreća je zadesila našu porodicu. Otac se odjednom razbolio, ostavljajući nas u šoku i tuzi. Staro ognjište koje je nekad svijetlilo toplinom, sada je postalo mjesto tuge i brige. Dok smo se borili s neizvjesnošću i strahom, otac je hrabro podnosio svoju bolest, pokazujući istu hrabrost i snagu koju je uvijek pokazivao u životu.Nažalost, ostao je na postelji.Iako su se tamni oblaci nadvili nad našim domom, nada je ostala svjetionik koji je svijetlio kroz najmračnije noći, dajući nam snagu da se borimo dalje. Dok je otac ležao nemoćan, moja porodica se našla u novoj stvarnosti koju nismo mogli ignorisati.
               Majka i ja smo sami. Morao sam preuzeti odgovornost i pružiti podršku majci dok se borimo s ovom situacijom. Bez obzira na moju dob, odlučio sam pronaći neki mali posao i zaraditi. Provodio sam dane tražeći posao kako bih osigurao prihod za nas. Jedne subote, dok sam laganim koracima šetao od drveta do drveta, opazi me komšija Ekrem i pozva me u svoju kuću.
”Mladiću, vidim tvoju predanost i odlučnost u brizi sa svojuporodicu”, rekao je Ekrem.”Imam jedan prijedlog za tebe koji bi ti mogao pomoći”, nastavio je on, “ mnogi ljudi u našem selu zaboravljaju plaćati porez”. Pažljivo sam ga slušao, “Mogao bi postati poreznik i početi prikupljati porez od naroda”, podižući desnu obrvu završi razgovor. Dobro sam razmislio o prijedlogu, svjestan odgovornosti koju bih preuzeo. Uprkos svojoj mladosti, odlučio sam prihvatiti izazov kako bih osigurao bolju budućnost za porodicu. Prihvatio sam ulogu poreznika s predanošću. Svakog dana, rano ujutro,  krenuo bih po selu noseći knjigu za evidentiranje poreza i svoj neumorni duh. Bez obzira na vremenske neprilike i teškoće na putu, vrijedno sam obavljao svoj posao.Mama me je prvi put gledala s ponosom, gledala je kako njen sin raste u hrabrog i odgovornog mladića, dok se otac osjećao olakšano znajući da imamo stabilan iznos prihoda. Postao sam stub porodice. Kad bih prolazio kroz selo, ljudi bi mi mahali s poštovanjem, a djeca bi me gledala kao uzor rada i požrtvanosti.Dok su se godišnja doba smjenjivala, mijenjajući krajolik šume oko njih, dok je sunce zalazilo na horizontu obasjavajući nebo nijansama crvenog i narandžastog, ja bih se vraćao kući umoran, ali zadovoljan i zahvalan na svemu.
                Nakon dugog niza napornih radnih dana odlučio sam uzeti zasluženi odmor, odlučio sam provesti dan u prirodi, daleko od svakodnevnih obaveza, kako bih napunio baterije i pronašao mira.Krenuo sam u šetnju šumom, dok je sunce obasjavalo moj put svjetlošću i toplinom.Zastao sam na rubu strmog brda promatrajući prirodu koja je ležala preda mnom poput čarobnog krajolika iz bajke.Krenuo sam niz brdo prateći staze koje su se nazirale među visokim stablima.Kako sam silazio niz brdo primijetio sam mjesto gdje je zemlja bila malo mekša i vlažnija od ostatka šume. Pomislio sam da bih mogao zastati i istražiti, uvjeren da sam tu pronašao savršeno mjesto za sadnju cvijeta.Pažljivo sam počeo kopati zemlju svojim rukama, osjećajući uzbuđenje u grudima dok sam maštao o ljepoti koju će donijeti jedan novi cvijet u ovom dijelu šume. Kopajući dublje i dublje, odjednom sam osjetio nešto hladno i vlažno.Iznenadio sam se kada sam ugledao vodu kako pršti iz zemlje, mislio sam da je to voda dok nisam probao jednu kapljicu. Bio je to zapravo kiseljak, stvarao se maleni izvor kiseljaka usred šume.Moje oči zablistale su od iznenađenja i radosti dok sam posmatrao kiseljak kako blista pod sunčevim zrakama, stvarajući čarobni prizor pred mojim očima.U tom trenutku shvatio sam da sam pronašao nešto posebno, ne samo za sebe, već i za svoje selo.Kada sam se vratio u selo, nosio sam u srcu uzbuđenje i radost zbog otkrića. Okupio sam mještane ispred stare kuće u kojoj sam odrastao, dijeleći s njima svoje otkriće s osmijehom na licu i iskrom u očima.Mještani su slušali moje riječi s divljenjem i zahvalnošću. Nakon što su čuli vijest, svi su se složili da sam zaslužio posebno priznanje za otkriće.Odlučili su da će zaseok nositi ime po meni, kao trajni podsjetnik na hrabrost, požrtvovanost i ljubav koju sam pokazao prema svojoj zajednici.Prvi put sam se osjećao da vrijedim nešto. 
           Kroz godine koje su prolazile, zaseok Zulumi postalo je središte zajedništva, napretka i prosperiteta. Ime Zulumi postalo je sinonim za hrabrost i požrtvovanost, čija je priča prenosila nadu i inspiraciju kroz generacije .Izvor kiseljaka koji sam otkrio postao je ključni resurs za veliko selo Zahirovići u gradu Srebreniku, pružajući čist kiseljak koji su pili ljudi. Ostao sam simbol tog blagoslova, moje ime je svjedočilo o snazi zajednice i njenom uspjehu.Dok su se godine množile selo Zulumi raslo je u veličini i prosperitetu, privlačeći ljude iz različitih krajeva koji su željeli biti dio te zajednice. Ljudi su dolazili kako bi iskusili njegovu ljepotu, bogatstvo i toplinu.Moje ime, Zulum, je ostalo poštovano ime u selu.Svake godine na dan otkrića izvora kiseljaka, mještani se okupljaju kako bi proslavili moju hrabrost i odlučnost.Tako  su Zulumi ostali simbol nade i jedinstva, čija je priča postala legenda koja je obasjala put kroz budućnost.

